**УПУТСТВО ЗА СТУДЕНТЕ – ПРИЈЕМНИ ИСПИТ ЗА УПИС**

**НА МАСТЕР АКАДЕМСКЕ СТУДИЈЕ ПЕДАГОГИЈЕ**

Пријемни испит за упис на мастер академске студије (МАС) педагогије састоји се из 1) мотивационог писма и 2) усменог испита.

Студент који се пријављује на конкурс за упис на МАС педагогије мора најпре да обави разговор са потенцијалним ментором, након чега добија потписану Сагласност о избору ментора. Образац Сагласности студенти могу преузети на сајту Филозофског факултета, страници Студијске групе за педагогију, у рубрици „Информације о студирању“ (<https://www.f.bg.ac.rs/pedagogija/informacije>) или у канцеларији Секретара Одељења за педагогију и андрагогију. Потписани примерак Сагласности, уз друга потребна документа, студент предаје Секретару Одељења најкасније до почетка пријемног испита.

Приликом предаје докумената на конкурс студент доставља и један примерак одштампаног мотивационог писма. Мотивационо писмо би требало да омогући члановима Комисије за упис на МАС педагогије да стекну увид у то којом облашћу, питањима и истраживачким проблемима студент жели да се бави током мастер студија, који значај проучавања одабране проблематике препознаје, као и каква су очекивања студента од МАС педагогије. Максималан број поена који кандидат/киња може остварити на мотивационом писму је 15 поена.

Усмени део пријемног испита подразумева да кандидат/киња у форми разговора са члановима Одељењске комисије за упис усмено саопшти мотивацију за упис на МАС педагогије и образложи одабрану област и проблем истраживања. Максималан број поена који кандидат/киња може остварити на усменом испиту је 25 поена. Да би се положио пријемни испит, потребно је да кандидат/киња оствари најмање 10 поена на усменом испиту.

**УПУТСТВО ЗА САСТАВЉАЊЕ МОТИВАЦИОНОГ ПИСМА**

**Садржај мотивационог писма**

Мотивационо писмо уобичајено има обим једне странице текста (највише 2500 карактера са празним местима) и требало би да се састоји из три целине:

1. **Самопредстављање студента** (максимално 3 поена) – основни биографски подаци (датум и место рођења) и досадашње образовање (информације о основним студијама, о дужини студирања и просечној оцени); вештине и искуства која су релевантна за МАС педагогије, а која су стечена у оквиру волонтерског рада, ангажовањем у пројектима, семинарима и сл.
2. **Образложење области интересовања студента** (максимално 6 поена) – представљање уже области истраживања и образлагање тематике којом ће се кандидат/киња бавити у мастер раду (нпр: зашто је одабрана дата проблематика, какво је досадашње искуство студента у наведеној проблемској области, шта би била теоријска и емпиријска полазишта за проучавање наведене области истраживања и одабране тематике, у чему је значај бављења том проблематиком итд.).
3. **Очекивање студента од мастер студија педагогије** (максимално 4 поена) – осврт на студијски програм МАС педагогије; очекивања од студирања на овом нивоу студија; представљање значаја МАС педагогије у оквиру личног и професионалног развоја итд.

**Писменост и структурираност** мотивационог писма бодују се са максимално 2 поена.

Препоручени начин форматирања текста мотивационог писма

**Фонт**: Times New Roman, величина 12.

**Размак између редова** (Line spacing): 1.5.

**Маргине** (Alignment Justify): обострано поравнање.

**Први ред пасуса** (First line indent): Почетак сваког пасуса почиње увученим редом 0.5''.

**ПРИПРЕМАЊЕ ЗА УСМЕНИ ДЕО ПРИЈЕМНОГ ИСПИТА**

Садржај разговора кандидата/киње са Комисијом обухвата следеће теме:

1. **Представљање области интересовања** (максимално 5 поена) – опис проблема којим кандидат/киња намерава да се бави у мастер раду, мотивација за бављење одабраном темом, значај истраживања одабране проблематике итд.;

2. **Објашњење теоријско-методолошког приступа проблему** (максимално 12 поена) – представљање теоријских и концептуалних полазишта у проучавању одабраног проблема, препознавање методолошких решења која би се могла применити, навођење изазова у проучавању проблема и реализацији истраживања итд.;

3. **Очекивања од МАС педагогије** (максимално 5 поена) – сагледавање значаја МАС педагогије за лични и професионални развој;

**Општи утисак** – јасност, прецизност, аргументованост, логичка кохерентност излагања – бодује се са максимално 3 поена.